《赭山承庆报慈禅院刘希范资政坟寺张参预为神道碑》
宋代·葛胜仲

故人具鸡黍，相携登赭山。松桂蔚回舍，上已烟霄干。

阴风起天蔚，误听号惊湍。新寺粲碧瓦，突兀数十间。

君恩锡香火，以报顾复艰。亭亭无愧碑，银钩墨初乾。

蓼莪避顾孝，汝坟起周盘。罔极畴不念，致此良独难。

彭城廊庙姿，报国剑锋寒。末途禦魑魅，鸢堕隔生还。

荣枯信反衍，谁能保常安。徘徊积庆堂，老鼻一辛酸。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。